चाईबासा व इसके आसपास के क्षेत्रों में शिवरात्रि का त्योहार धूमधाम से मनाया गया। इस दौरान बुधवार को ही शहर के शहर के दर्जनभर शिवालयों में सुबह से ही श्रद्धालुओं की भीड़ उमड़ी रही। इन शिवालयों में बोलबम व ऊं नम: शिवाय के स्वर गूंजते रहे। श्रद्धालुओं व शिवभक्तों ने करणी मंदिर व पुलहातु नदी घाट आदि जगहों से जल उठकर शिव का अभिषेक किया। इसके बाद शिवलिंग की बेलपत्र, सम्मी, धतूरे के फल- फूल आदि से श्रृंगार भी की गई। साथ ही सुख- समृद्धि की कामना की। शिव का जलाभिषेक करने के लिए श्रद्धालुओं की अपराह्न 2 बजे तक कतारें लगी रही। वहीं शाम 4 बजे अमलाटोला, श्मशान काली के भूतनाथ मंदिर व पुलिस लाइन स्थित शिवालय से शिव की बारात निकाली गई। शिव की बारात में शामिल भूत-बैताल बने कलाकारों ने जहां बच्चों को डराया, वहीं बड़ों का मनोरंज भी किया। वहीं विभिन्न देवी- देवताओं के स्वांग रचकर कलाकार शिव बारात की झांकी में शामिल हुए। शिव बारात में शहर के करीब 20 हजार से ज्यादा श्रद्धालू व भक्त शामिल हुए।